《龙里道中》
清代·国梁

曙光栖禽觉，初语惊幽悄。山村夜无漏，暗室窗失晓。

朝暾逼寒岩，宿雾半萦缭。登登径曲盘，烟躅堕遐渺。

花树绿全暗，露草青未了。珠洞阴沈沈，瓮城波溔溔。

忽度马桑冲，脱兔忆凶狡。弋获纵鱼烂，追蹑已云扰。

为政良独难，平中勿伤剽。白马此旧司，赤子慎相保。

作者简介：清满洲正黄旗人，哈达纳喇氏，字隆吉，一字丹中，号笠民。本名纳国栋。乾隆二年进士，授吏部主事，历官贵州粮驿道。工诗，善写性情。有《澄悦堂集》。